Lilla Steinke er Ungskáld Akureyrar 2019 en úrslit í ritlistakeppni Ungskálda voru kunngerð á Amtsbókasafninu á Akureyri í vikunni . Verkefnið hefur vaxið og dafnað vel á síðustu árum og umfang þess aukist . Síðasta mánuðinn eða svo hefur ýmislegt verið á döfinni í höfuðstað Norðurlands fyrir ungt fólk með áhuga á ritlist : Í byrjun nóvember var haldin ritlistasmiðja Ungskálda í Verkmenntaskólanum . Leiðbeinendurnir voru rithöfundarnir Stefán Máni og Bryndís Björgvinsdóttir sem jusu úr viskubrunnum sínum og leiðbeindu ungmennunum . Í ár var svo bætt við þeirri nýjung að efna til kaffihúsakvölds Ungskálda en það var haldið fyrr í vikunni og sótt af um 30 manns . Efnileg ungskáld lásu upp eigin verk og annarra og aðrir komu einfaldlega til þess að hlusta og njóta . Í dómnefnd ritlistakeppninnar að þessu sinni voru þau Sigríður Kristjana Ingimarsdóttir , bókmenntafræðingur , Kristín Árnadóttir , fyrrverandi íslenskukennari við Verkmenntaskólann á Akureyri , og Björn Þorláksson , rithöfundur og fyrrum bæjarlistamaður .